Man kritiek ná 6 honde hom takelArgieffoto: ER24 ŉ Man is in ŉ kritieke toestand nadat hy Woensdag deur ses honde by ŉ huis in Poortview in Johannesburg aangeval is. Volgens Russel Meiring, ER24-woordvoerder, is paramedici omstreeks 12:00 na die toneel ontbied waar ŉ man, in sy dertigs, in die tuin van die woning gelê het. Paramedici kon egter nie tot by die man kom om hom te help nie. Plaaslike owerhede en die dierebeskermingsvereniging (DBV) se hulp is ingeroep om die honde van die man weg te lok waarna die owerhede die man tot by die paramedici kon bring, het Meiring gesê. Die man het verskeie bytplekke opgedoen en het op daardie stadium geen teken van lewe getoon nie. Meiring het gesê paramedici het inderhaas mond-tot-mond‑asemhaling op die man toegepas waarna die pasiënt sy bewussyn herwin het. Die man is op die toneel gestabiliseer waarna hy na die Laratong-staatshospitaal gehaas is vir verdere behandeling. Plaaslike owerhede was op die toneel vir verdere ondersoek.